কন্টেটের নামে ‘যা খুশি তা নয়’, জানিয়ে দিল সুপ্রিম কোর্ট

নয়াদিল্লি: সোশ্যাল মিডিয়া ইনফ্লুয়েন্সারদের (Social Media Influencer) তৈরি করা কনটেন্ট কোনওভাবেই ‘স্পিচ ইমিউনিটি’ (Speech Immunity) বা বক্তৃতার সুরক্ষার আওতায় পড়ে না। সোমবার এক গুরুত্বপূর্ণ নির্দেশে জানাল ভারতের সর্বোচ্চ আদালত।

বিচারপতি সূর্যকান্ত ও বিচারপতি জয়মল্যা বাগচির বেঞ্চ জানায়, মুক্ত বক্তৃতার নামে কমিউনিটির অনুভূতিতে আঘাত করা বা বিদ্রূপ করা চলবে না। আদালতের স্পষ্ট বক্তব্য, ডিজিটাল কনটেন্ট নির্মাতারা যদি বাণিজ্যিক উদ্দেশ্যে কনটেন্ট তৈরি করেন, তবে তাঁদের উপরও আইনগত দায়বদ্ধতা বর্তায়।

আরও পড়ুন: মুম্বইয়ে আটক, মাসখানেক পর মৃত্যু কলকাতার পরিযায়ী শ্রমিকের

এই নির্দেশ আসে সম্প্রতি পাঁচজন জনপ্রিয় ইনফ্লুয়েন্সারের বিরুদ্ধে ওঠা অভিযোগের প্রেক্ষিতে। তাঁরা প্রতিবন্ধী ব্যক্তিদের নিয়ে একটি অনলাইন শো-তে অশালীন মন্তব্য করেন। পরে তাঁরা আদালতে নিঃশর্ত ক্ষমা চাইলেও, সুপ্রিম কোর্ট নির্দেশ দিয়েছে, শুধু আদালতে নয়, তাঁদের সোশ্যাল মিডিয়া প্ল্যাটফর্মেও প্রকাশ্যে ক্ষমা চাইতে হবে*।

আদালতের ভাষ্য অনুযায়ী, “বক্তৃতার স্বাধীনতা মানে এই নয় যে অন্যকে অপমান করার লাইসেন্স পাওয়া গেছে।”

এই মামলার রায়ে আরও বলা হয়েছে, কেন্দ্র সরকারকে এ বিষয়ে প্রয়োজনীয় গাইডলাইন তৈরির কথাও ভাবতে হবে, যাতে ভবিষ্যতে কনটেন্ট নির্মাতাদের জন্য স্পষ্ট নিয়মবিধি কার্যকর হয়।